גשר ג'ורג' וושינגטון

גשר ג'ורג' וושינגטון (באנגלית: George Washington Bridge) הוא גשר תלוי מעל נהר הדסון ומקשר בין האי מנהטן שבעיר ניו יורק, במדינת ניו יורק, לבין פורט לי שבמדינת ניו ג'רזי שבארצות הברית. בשנת 2016 עברו על הגשר 289,827 כלי רכב בממוצע ביממה, כ-106 מיליון כלי רכב בשנה. הקמת הגשר עבודות הקמת הגשר החלו ב-21 באוקטובר 1927 על ידי רשות הנמלים של ניו יורק וניו ג'רזי. המהנדס אשר פיקח על הפרויקט היה אותמר אמאן. הגשר נחנך ב-24 באוקטובר 1931 ונפתח לציבור למחרת. במקור נקרא הגשר "גשר נהר הדסון" אולם שמו שונה על מנת לציין את שמו של ג'ורג' וושינגטון, הנשיא הראשון של ארצות הברית, אשר הגן על העיר ניו יורק מפני הכוחות הבריטיים שניסו לכבוש אותה בשנת 1776, במהלך המהפכה האמריקאית. כוחותיו עשו זאת ממצודת וושינגטון, הנמצאת במנהטן, בקרבת הגשר, וממצודת לי, הנמצאת בקרבת הגשר בצד ניו ג'רזי. בעת בניתו, היה זה הגשר התלוי הארוך בעולם. אורך החלק התלוי של הגשר 1,067 מטרים - כפול מהגשר הקודם שהחזיק בשיא זה (גשר אמבסדור שאורכו 564 מטרים). אורכו הכולל של הגשר 1,451 מטרים. בעת הקמתו היו על הגשר שישה נתיבים. בשנת 1946 נוספו לו שני נתיבים נוספים. מפלס תחתון, שתוכנן על ידי אותמן אך לא נבנה בעת הקמת הגשר, נוסף בשנת 1962 ונפתח לציבור ב-29 באוגוסט אותה שנה. הסיפון התחתון הוסיף שישה נתיבים נוספים. כיום על הגשר 14 נתיבים והוא הגשר התלוי היחיד בעולם עם מספר נתיבים כה רב. על פי תוכניתו של אותמן, היה הגשר אמור להיות מצופה בלוחות גרניט, אולם בשל קשיים תקציביים בתקופת השפל הכלכלי הגדול וכן משיקולים אסתטיים שהביע הציבור, הוחלט להשאיר את שלד הגשר חשוף. בסיסי הגשר והתשתית הגאולוגית עליהם הם מונחים בסיסי הגשר התלוי ניצבים על שתי גדותיו של הנהר: הבסיס המזרחי בניו יורק על בסיס תצורת סלע הקרויה "צפחת (שיסט) מנהטן" . שיסט מנהטן הוא אחד משלושת תצורות סלעי היסוד עליהם בנויה מנהטן שמעניקים לגורדי השחקים שם את יציבותם. תצורת הסלע מותמרת, והיא בת 450 מיליון שנה ומשמשת כסלע היסוד של גורדי השחקים של ניו יורק. הסלע נוצר עקב חום ולחץ עזים במהלך האורוגנזה הטקונית , והוא מורכב מקוורץ, נציץ ופלדספר (פצלת השדה). הוא מאופיין במראהו הנוצץ, הכהה והמפוספס, שלעיתים קרובות נמצא בעומקים שונים מתחת לפני השטח. הבסיס המערבי בניו ג'רזי בנוי על בסיס קבוצת סלעים הקרויה "חבורת ניוארק של אבני חול ופצלים". חבורת ניוארק מהמזוזואיקון הקדום מורכבת מסלעי משקע יבשתיים וזרימות בזלת, התוחמות חגורה של אגנים מוארכים בכיוון צפון-מזרח, שנחשפו במזרח צפון אמריקה. האגנים התמלאו במשך 30-40 מיליון שנה, המשתרעים על פני סוף תקופת הטריאס ועד תחילת תקופת היורה, לפני פתיחת צפון האוקיינוס האטלנטי. חבורה זו היא חבורת סלעים צפופה, המאפשרת את הצבת הבסיס המערבי של הגשר עליה. פיגועי 11 בספטמבר בעקבות פיגועי 11 בספטמבר, נאסר צילום הגשר מחשש שהתצלומים יסייעו לטרוריסטים להזיק לגשר. דגל ארצות הברית מהמגדל שנמצא בצד ניו ג'רזי של הגשר, נהוג להניף את דגל ארצות הברית הגדול בעולם. אורכו של הדגל 27.43 מטרים, רוחב כל פס 1.5 מטרים, וקוטר כל כוכב 1.2 מטרים. הדגל מונף מהגשר בחגים הלאומיים של ארצות הברית: יום מרטין לותר קינג, יום הנשיא, יום העצמאות של ארצות הברית, יום העבודה, יום קולומבוס ויום ותיקי המלחמות. דרכים המובילות לגשר הגשר מחבר בין כביש בין-מדינתי 95 , דרך ראשית ארצות הברית 1 ודרך ראשית ארצות הברית 9 לדרך המהירה טרנס מנהטן שבאי מנהטן. הגשר באמנות הגשר הופיע לראשונה בסרט "Ball of Fire" בשנת 1941. לאחר מכן הופיע בסרטים רבים נוספים, בהם הסרט "Cop Land" משנת 1997 שצולם בחלקו על הגשר שהיווה מוטיב חשוב בסרט. בניית הגשר מתוארת בספר הילדים משנת 1942: "המגדלור האדום הקטן והגשר האפור הגדול: מאת הילדגאד סוויפט. בו חושש המגדלור האדום הקטן כי בשל אורות הגשר יהפוך לבלתי נחוץ, אולם בסוף מובהר לו שאורות מגדלי הגשר נועדו למטוסים ולא לספינות. אף שבספר הקומיקס "ספיידרמן" נחטפת חברתו של ספיידרמן על ידי הגובלין הירוק לראש המגדל שבגשר, בקומיקס צויר למעשה גשר ברוקלין ובסרט "ספיידרמן" מצולם גשר קווינסבורו. המלחין ויליאם שומאן כתב את היצירה הקונצרטית "גשר ג'ורג' וושינגטון" בשנת 1950. הגשר מופיע בספריו של סטיבן קינג "המגדל האפל". קישורים חיצוניים גשר ג'ורג' וושינגטון גשר ג'ורג' וושינגטון, באתר אנציקלופדיה בריטניקה (באנגלית) ביאורים הערות שוליים